પાઠ 15
અબ્રાહામ લોતને છોડાવે છે
શિક્ષક માર્ગદર્શિકા  ·  જુઓ, સાંભળો અને જીવો – પુસ્તક 1: ઈશ્વર સાથે શરૂઆત

પાઠની રજૂઆત
શરૂઆત
વર્ગને મિત્રતા વિશે શીખવો. કેટલાક મિત્રો સારા અને મદદરૂપ હોય છે; બીજા આપણા પર ખરાબ અસર કરી શકે છે.
આજના શિક્ષણના મુખ્ય મુદ્દાઓ
	1.લોત યર્દન નદીની ખીણમાં રહેતો હતો, જ્યાં જુદી જુદી જાતિઓના રાજાઓ કે મુખીઓ એકબીજા સામે યુદ્ધ કરતા હતા. તેમને આ શાસકોનાં નામો શીખવવાની જરૂર નથી. તેઓ દુષ્ટ માણસો હતા, અને લોત તેમની નજીક રહેતો હોવાથી તેમની લડાઈમાં ફસાઈ ગયો અને કેદી બનાવાયો (14:11-12).
	2.નાસી છૂટેલા એક માણસે દોડીને અબ્રાહામને કહ્યું કે લોતને પકડી લેવામાં આવ્યો છે. કદાચ લોત મુશ્કેલીમાં પડવાને લાયક હતો, કારણ કે તેણે તે ખરાબ લોકોની વચ્ચે રહેવાનું પસંદ કર્યું હતું (પાઠ 14 જુઓ). પણ અબ્રાહામ તરત જ તેને છોડાવવા ગયો (14:13-14).
	3.પછી અબ્રાહામે સાબિત કર્યું કે તે સારા પશુપાલકની સાથે સાથે ખૂબ સારો સૈનિક પણ હતો. તેણે પોતાના 300થી વધુ સશસ્ત્ર માણસોને લઈને રાત્રે કૂચ કરી અને લોતને જ્યાં કેદ રાખ્યો હતો ત્યાં પહોંચ્યો. તેણે દુશ્મન રાજાઓને હરાવ્યા અને તેઓ જે મિલકત અને લોકો લઈ ગયા હતા તે બધું પાછું લઈ આવ્યો (14:14-16).
	4.સદોમના રાજાએ બીજા રાજાઓને લઈને અબ્રાહામનું સન્માન કરવા અને તેમના લોકોને બચાવવા બદલ તેને બદલો આપવા સરઘસ કાઢ્યું. તેઓ તેને ઘણી ભેટો આપવા માગતા હતા, પણ અબ્રાહામે ના પાડી. તેણે પોતાના માટે તેમની પાસેથી ચંપલની દોરી પણ સ્વીકારી નહિ; તે દુષ્ટ રાજાઓનો ઋણી થવા માગતો ન હતો (14:17, 21-24).
	5.બીજો રાજા પણ અબ્રાહામને મળવા આવ્યો. તેનું નામ મેલ્ખીસદેક હતું, સાલેમનો રાજા (સાલેમનો અર્થ “શાંતિ” થાય છે). તે સદોમના દુષ્ટ રાજાથી તદ્દન જુદો આગેવાન હતો. તે સાચા ઈશ્વરની આરાધના કરતો હતો. ચિત્ર 15 બતાવો. મેલ્ખીસદેક અબ્રાહામ માટે ખોરાક અને પીણાની સાદી ભેટો લાવ્યો અને તેને આશીર્વાદ આપ્યા. અબ્રાહામે મેલ્ખીસદેકનું સન્માન કર્યું અને તેને ભેટો આપી (14:18-20).
મુખપાઠ કલમ દૃઢ કરાવો
વાર્તા પ્રત્યે આપણો પ્રતિભાવ
અબ્રાહામ અને લોતના મિત્રો જુદા હતા. લોત જેમની સાથે ભળ્યો તે લોકો દુષ્ટ હતા અને તેને મુશ્કેલીમાં લઈ ગયા. અબ્રાહામે તો દુષ્ટ લોકો પાસેથી ભેટો સ્વીકારવાની પણ ના પાડી.
મેલ્ખીસદેક સાથે અબ્રાહામની મિત્રતા ઈશ્વરનું સન્માન કરનારી હતી. મેલ્ખીસદેકે અબ્રાહામને એ પણ શીખવ્યું કે તેના દુશ્મનોને તેના હાથમાં સોંપનાર ઈશ્વર જ હતા (14:20). સ્વસ્થ મિત્રતા આવી હોય છે.

